《解语花 鞭春》
清代·杨芳灿

鲜云乍卷，丽景初舒，箫鼓晴郊闹。朱幡翠葆。纷成队、儿女拦街欢笑。

蹄莹角矫。讶刻画、形模偏肖。待来朝、扑散香尘，看彩丝争袅。

陌上春泥融了。渐软红吹涨，花信先到。玉骢騕袅。

寻芳客、别有珊鞭萦绕。田家相报。听远树、架犁催晓。

好呼童、饭犊烟坡，劝东畲耕早。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。